Source: http://scripta.kotus.fi/visk/sisallys.php?p=1111
Timestamp: 2020-08-15 08:42:05+00:00

Document:
VISK - § 1111 Adverbiaalikonjunktio ja adverbiaalilause
SISÄLLYS > RAKENNE > Adverbiaalilauseet ja niiden merkitysvastineet > Yleistä > § 1111 Adverbiaalikonjunktio ja adverbiaalilause
Adverbiaalikonjunktioilla (» § 818) koska, kun, jos, ellei, jollei, mikäli, vaikka, joskin, jos kohta, jotta, että (merkityksessä ’jotta’) alkavia lauseita kutsutaan adverbiaalilauseiksi. Tyypillisesti adverbiaalilause toimii yhdyslauseessa hallitsevan lauseen määritteenä (a), mutta se voi olla myös lisäyksenä (b) (» § 1114 – 1116). Lisäksi jos- ja kun-lauseet sekä vaikka-lauseet toimivat joidenkin verbien yhteydessä subjektina, objektina tai adverbiaalitäydennyksenä (c) (» § 1148, 1151).
Hyvälläkin moottoripyörällä on ikävä ajaa, jos ajotamineet eivät ole kunnossa. (l) | Kun minä olin lapsi, niin minä tein mitä halusin. (k) | Vaikka lapsi perii puolet geeneistään äidiltään, hän ei tunnistettavasti muistuta tätä ulkonäöltään. (a)
Minulle lastenkotiaika oli hyvää aikaa. Tasaista ainakin. Vaikka ennakkoluulojahan semmoinen oli minuun liimannut. (k) | Pankin kraka sentään muisteli hillitysti puoliääneen, että jonakin iloisena iltana oli tarjolla joltinenkin määrä punaviiniä, koskapa sitä riitti läikytettäväksi. (l)
– – olisi suurehko yllätys, jos seuraava pääministeri valittaisiin kolmen suurimman puolueen puheenjohtajan ulkopuolelta. (l) | Muistatko, kun Juuson tarhasta karkasi järvelle 2 000 ankkaa? (l) | Tässä ei auta yhtään, vaikka iltapäivän ja alkuillan tunneiksi tultaisiinkin takaisin työpaikalle. (l)
Adverbiaalikonjunktiolla kytkettyjen lauseiden suhteen tulkintaan vaikuttaa konjunktion oma merkitys: se voi olla esim. temporaalinen, kausaalinen, konditionaalinen tai konsessiivinen. Kontekstista riippuen samallakin konjunktiolla liitettyjen lauseiden suhde voidaan tulkita eri tavoin, esim. kun esiintyy paitsi temporaalisissa, myös kausaalisissa ja konditionaalisissa ilmauksissa. Samoja merkityssuhteita kuin konjunktioilla ilmaistaan lisäksi konnektiiveilla eli konnektiivisilla adverbeilla, adpositioilla ja partikkeleilla kuten siitä alkaen, siksi, silti. Tässä luvussa tarkastellaan jonkin verran myös tällaisia konnektiivi-ilmauksia (» § 1121 – 1143).

References: § 1111
 § 1111
 § 818
 § 1114
 § 1148
 § 1121